b'\n_START_ARTICLE_\nMatej Bor\n_START_SECTION_\n\xc5\xbdivljenje in delo\n_START_PARAGRAPH_\nRodil se je v Grgarju pri Gorici. Po prvi svetovni vojni se je njegova dru\xc5\xbeina preselila v Celje, kjer je obiskoval I. gimnazijo v Celju. Leta 1937 je diplomiral iz slavistike na Filozofski fakulteti Univerze v Ljubljani. Med \xc5\xa1tudijem je pisal gledali\xc5\xa1ke kritike in eseje ter jih objavljal v Ljubljanskem zvonu, kjer je med vojno objavil svoje pesmi. Bil je novinar v Mariboru in profesor. Leta 1941 je vstopil v NOB, kjer je deloval na kulturnem in propagandem podro\xc4\x8dju. Od leta 1965 je bil redni \xc4\x8dlan SAZU. Bil je \xc4\x8dlan SNOS, vodja slovenske oddaje na radiu Beograd ter dopisnik tajnega \xc4\x8dasopisa v Rimu. Po vojni je bil med letoma 1946 in 1948 direktor Ljubljanske Drame. Med letoma 1959 in 1961 je bil predsednik Dru\xc5\xa1tva slovenskih pisateljev, od 1965 do 196 je bil predsednik Zveze pisateljev Jugoslavije ter od leta 1962 do leta 1966 predsednik slovenskega PEN-a. _NEWLINE_Prva pesni\xc5\xa1ka zbirka Previharimo viharje je v ilegali iz\xc5\xa1la leta 1942, v njej pa se je Bor oklical za "dvornega poeta Veli\xc4\x8danstva Revolucije". Zadnja, \xc5\xa0el je popotnik skozi atomski vek, je bila izdana leta 1970. Napisal je 12 dram in ve\xc4\x8d del za mladino. Po njegovem scenariju je bil posnet slovenski film Vesna (1954). Prevajal je ve\xc4\x8dinoma Shakespeareova dela.  V 80. letih 20. stoletja je raziskoval in posku\xc5\xa1al prevajati venetske napise na podlagi sloven\xc5\xa1\xc4\x8dine in njenih nare\xc4\x8dij ter zagovarjal tezo o venetskem izvoru Slovencev.\n_START_SECTION_\nMladinsko delo\n_START_PARAGRAPH_\nZa mladino je objavljal v Cicibanu, Pionirju, Pionirskem listu, Najdihodci (priloga Dela), Malem Rodu (Celovec) in The voice of youth (Chicago). Njegove pesmi za otroke so objavljene tudi v osnovno\xc5\xa1olskih berilih. Otro\xc5\xa1kemu svetu in mladinski literaturi je sku\xc5\xa1al pribli\xc5\xbeati revolucionarno pesni\xc5\xa1ko ob\xc4\x8dutje.'